2018/0250 (COD)

MEDDELELSE FRA KOMMISSIONEN TIL EUROPA-PARLAMENTET



i henhold til artikel 294, stk. 6, i traktaten om Den Europæiske Unions funktionsmåde



vedrørende

Rådets holdning med henblik på vedtagelse af Europa-Parlamentets og Rådets forordning om Fonden for Intern Sikkerhed

1.Sagsforløb

Forslag fremsendt til Europa-Parlamentet og Rådet

(dokument COM(2018) 472 final – 2018/0250 COD): 13. juni 2018 Udtalelse afgivet af Det Europæiske Økonomiske og Sociale Udvalg: 17. oktober 2018 Europa-Parlamentets førstebehandlingsholdning vedtaget: 13. marts 2019 Rådets delvise generelle indstilling vedtaget: 7. juni 2019 Rådets generelle indstilling vedtaget: 12. oktober 2020 Femte trilog, hvor der blev opnået foreløbig politisk enighed om de væsentligste politiske punkter, afholdt: 10. december 2020 Rådets holdning vedtaget: 14. juni 2021

2.Formålet med Kommissionens forslag

I forbindelse med den flerårige finansielle ramme for 2021-2027 forelagde Kommissionen Rådet sit forslag til fornyelse og styrkelse af Fonden for Intern Sikkerhed med henblik på at bidrage til et højt sikkerhedsniveau i EU. Formålet med forslaget var at øge det samlede EU-budget til intern sikkerhed.

Fonden anerkender og forholder sig til, at intern sikkerhed har en indbygget grænseoverskridende dimension, og at det er nødvendigt med en stærk og koordineret indsats på EU-plan. Fonden har til formål at øge sikkerhedsniveauet i EU, navnlig ved at forebygge og bekæmpe terrorisme, radikalisering, grov og organiseret kriminalitet samt cyberkriminalitet, ved at bistå og beskytte ofre for forbrydelser samt ved at forberede sig på, beskytte mod og effektivt styre sikkerhedsrelaterede hændelser, risici og kriser.

Som konstateret under den tidligere programmeringsperiode var der behov for større fleksibilitet i forbindelse med forvaltningen af den forudgående fond for bedre at støtte målene. Alt imens det giver en sådan fleksibilitet, sikrer forslaget om den nye fond også, at finansieringen kanaliseres mod Unionens prioriteter og foranstaltninger med en væsentlig værdi for Unionen. Der blev derfor foreslået nye mekanismer for tildeling af midler til delt, direkte og indirekte forvaltning for at kunne håndtere de skiftende operationelle udfordringer og prioriteter.

3.Bemærkninger til Rådets holdning

Rådets holdning som vedtaget under førstebehandlingen afspejler fuldt ud den politiske enighed, der blev opnået mellem Europa-Parlamentet, Rådet og Kommissionen den 10. december 2020. De væsentligste punkter, der blev opnået enighed om, er følgende:

Mål og betragtning vedrørende efterretningssamarbejde: Der blev opnået enighed om at indsætte en betragtning i stedet for et nyt, fjerde specifikt mål vedrørende efterretningssamarbejde.

Budget: Finansieringsrammen tilpasses de aftalte beløb for den flerårige finansielle ramme 2021-2027, dvs. 1,9 mia. EUR i løbende priser. Den tematiske facilitets andel af den samlede finansieringsramme sænkes fra 40 % til 30 %. Desuden fastholdes Kommissionens forslag om konditionalitet for modtagelse af yderligere finansiering i forbindelse med midtvejsevalueringen. En medlemsstat skal som foreslået fremsende anmodninger om betalinger, der dækker mindst 10 % af den indledende tildeling for programmet, for at dette er berettiget til at modtage yderligere bevillinger i forbindelse med midtvejsevalueringen.

Minimumsprocentsatser: Minimumsprocentsatserne for tildeling af midler til de specifikke mål er som følger:

(a)Mindst 10 % af midlerne til en medlemsstats programmer tildeles det specifikke mål om informationsudveksling.

(b)Mindst 10 % af midlerne til en medlemsstats programmer tildeles det specifikke mål om operationelt samarbejde.

Medlemsstaterne kan i deres programmer afvige fra minimumsprocentsatserne for finansiering i behørigt begrundede tilfælde.

Støttens omfang: De foranstaltninger, der er støtteberettigede i henhold til fondens mål i listen i bilag III til Fonden for Intern Sikkerhed, vil blive forvaltet som følger: